|  |
| --- |
| **Efesiërs Reeks 1: Hand 18:18 – 20:1**  **“Efese – ŉ gewone, baie spesiale gemeente...”** |

In sy brief aan die Efesiërs gee Paulus

eers ŉ baie mooi oorsig van die blye boodskap van Jesus Christus, en

dan wys hy wat die gevolge van die evangelie in ons lewens,

hy pas dit toe op ons daaglikse lewens om te wys hoe ons lewens verander

omdat ons in Jesus glo, en Hy deur sy Gees in ons woon en leef.

Ons gaan heelwat tyd vanjaar met hierdie brief van Paulus werk.

Omdat dit ŉ hele tydjie kan neem, gaan ons dit darem afwissel.

Die opsomming van Christus se blye boodskap sal ons waarskynlik afhandel voor die fokus maand in Mei.

Na die fokus maand volg eksamen en skoolvakansie en

daarna gaan ons die gevolge van die blye boodskap in ons lewens gaan ondersoek.

Maar vanoggend wil ek julle eers **voorstel aan die gemeente in Efese.**

Wie was die gemeente aan wie hy die brief skryf?

**Waar was Efese?**

* Wys op kaart – Afrika, Middellandse see  
   Egipte, Italië, Griekeland, Turkye, Israel

Antiochië, Efese

* Die grootste stad in die Romeinse provinsie Asië, belangrike hawestad op die handelsroete na die binneland.
* Vrye stad met eie
* Bekend vir Tempel van Artemis (of Diana) een van 7 wonders in antieke wêreld
* Groot amfiteater blootgelê in opgrawings

Ek wil die gemeente aan julle voorstel uit Hand 18:18 – 20:1. Hou asb. julle Bybels oop omdat ons dit so stuk-stuk gaan lees terwyl ons die gemeente leer ken. Daar is heelwat om op te fokus in die gedeelte, maar vanoggend gaan ons op die gemeente fokus – wat sê elke deel vir ons van die gemeente in Efese.

<<Lees Hand. 18:18-23>>

Op pad van Korinthe na Jerusalem reis Paulus deur Efese. Soos sy gewoonte is gaan jy Sinagoge toe om die bly boodskap, die evangelie van Christus aan die Jode te verkondig.

En soos gewoonlik ontstaan daar heelwat redenasies en argumente. Die Jode wou mos nie vir Jesus aanvaar as die Messias nie omdat Hy so anders was as wat hulle wou hê.

Al was die redenasies nie nuut nie, val dit op dat die mense in Efese ywerig is om meer te hoor. Hulle wil dat Paulus langer bly sodat hulle verder kan leer oor die Jesus en sy vervulling van die Ou Testament beloftes en dye blye evangelie van sy verlossing.

Dit is iets wat deel moet wees van elke gemeente, ook ons hier in Pinetown.

Ons moet gretig wees om meer van Jesus te leer, nie net hoe Hy ons verlos nie, maar hoe Hy ons aanhoudend verander om in elke nuwe omstandigheid te lewe soos Hy wil lewe.

Dit is presies wat Petrus vir ons skryf in 1 Pet. 2:5: *5Laat julle as lewende stene opbou tot 'n geestelike huis, om 'n heilige priesterdom te wees en geestelike offers te bring wat deur Jesus Christus vir God welgevallig is.*

1. Die mense in Efese het ŉ ywerige hunkering gehad om meer van Jesus te hoor.

<<Lees Hand. 18:24-26>>

Maar die gelowiges in Efese se gemeente het nie net agteroor gesit om geleer te word nie.

Hulle het mekaar ook geleer, hulle het selfs die predikant gehelp met dele wat hy nie geken het nie.

Apollos was ŉ begaafde spreker en prediker, maar hy het nie die doop in Christus geken soos wat die apostels dit geleer het nie.

Priscilla en Akwila was vriende van Paulus by wie hulle al baie gehoor het oor Jesus en die evangelie. (Ons het netnou gelees hoe hulle saam Paulus in Korinthe was en na Efese verhuis het.)

In groot liefde neem hulle vir Apollos eenkant en leer hom meer, en Apollos is nederig en luister omdat hy meer van Jesus leer.

Maar so moet dit wees in elke gemeente van ons Here, ook hier in Pinetown. Dis tog baie duidelik uit wat ons in Kolossense leer:

Kol 2:2, 3 wat leer dat ook in hierdie Pinetown gemeente ons 2*moet met liefde aan mekaar verbind wees en* ***saam strewe na diep en volledige insig****, sodat hulle God se geheimenis kan ken. Die geheimenis is Christus, 3en in Hom is al die verborge skatte van wysheid en kennis te vind*. “

En nog duideliker in Kol 3:16, *16Die boodskap van Christus moet in sy volle rykdom in julle bly.* ***Leer en onderrig mekaar*** *met alle wysheid.*

1. Die gelowiges in die gemeente van Efese het saam gestrewe na insig in Christus en hulle het mekaar geleer en onderrig.

<<Lees Hand. 27-28>>

Toe Apollos die Here se werk in Agaje wil gaan doen, toe bly die gemeente van Efese nie eenkant apaties staan nie.

Hulle ondersteun hom in die opvolg van dit waartoe hy oortuig is die Here hom roep.

Hulle moedig hom aan om te gaan en hulle gee hom selfs ŉ getuigskrif saam sodat die gelowiges in Agaje om in liefde sal ontvang.

Ook hierdie is ŉ gebruik wat steeds vir ons geld.

Ons moet mekaar ook aanmoedig om die Here se roeping te soek en dan uit te voer as ons daarvan oortuig is.

Ons gee ook getuigskrifte vir gelowiges wat na ander gemeentes gaan.

Dit is presies wat ŉ attestaat is –

ŉ getuienis van iemand se lewe in Christus;

en ŉ oproep aan die ander gemeente om ons broer en suster te ontvang en te bedien met die liefde van ons Here.

1. Die gelowiges in Efese se gemeente het mekaar aangemoedig en ondersteun om te doen waarvoor God hulle roep.

<< Lees Hand. 19:1-7>>

Voordat ons kyk wat ons van die gemeente leer hier, is dit nodig om net seker te maak wat hier gebeur.

Toe Paulus weer in Efese kom, toe loop hy ŉ paar manne raak waarvan hy nie seker was op hulle gelowiges is of nie. Daar staan eintlik dat hy “sekere dissipels” daar gekry het, sonder om te weet of hulle gelowiges is. Al is die gelowiges dissipels genoem, bedoelende dissipels van Jesus Christus, was daar ook ander mense wat dissipels gehad het – soos die rabbis en so was daar ook nog dissipels van Johannes die Doper. Dis jammer dat die NAV dissipels hier met gelowiges vertaal het. Dit wil dan die indruk skep dat iemand kan glo in Christus sonder die Heilige Gees. En dit weet ons uit die res van die Bybel is nie moontlik nie. Ons leer bv. in Rom. 8:8,9; 1 Kor. 12:13, Tit. 3:406 en Ef. 1:13 dat dit juis die Heilige Gees is wat wedergeboorte en geloof in ons bewerk. Sonder die Heilige Gees kan jy nie glo in Christus nie.

Paulus ontmoet dus manne wat glo in wat Johannes geleer het van bekering en van die koninkryk wat naby gekom het en dalk selfs ook dat Jesus die Messias is.

Maar hulle glo nog nie in Jesus self as hulle Verlosser nie.

Paulus leer hulle van Jesus, doop hulle in sy Naam en die Here bevestig dit deur wondertekens toe hulle sy Heilige Gees ontvang het

In die gemeente van Efese word die gebrek aan ware kennis nie oorgesien nie en die verskille in geloof word reggestel.

En dit is netso van toepassing op elke gemeente – ook vir ons in Pinetown. Ons moet sekermaak dat ons almal by dieselfde waarheid bring.

1. In die gemeente van Efese word gebrek aan kennis reggestel en die ware geloof verseker.

<< Lees Hand. 19:8-10>>

Toe dit duidelik word dat die mense in die sinagoge (die Joodse gemeente) nie meer wil luister nie, trouens toe hulle die waarheid van Jesus se blye evangelie aflag en minag en belaglik maak, toe skei die gelowiges hulle paadjie af. Dit is wat Jesus ook geleer het ons moet doen. Ons lees in Markus 6 hoe Hy sy dissipels uitgestuur het om sy blye boodskap te gaan verkondig. En dan sê Hy in Mar. 6:11. “11En as 'n plek julle nie wil ontvang en die mense nie na julle luister nie, gaan dan daarvandaan weg en skud selfs die stof onderaan julle voete af as aanklag teen hulle.”

Daar kom dus ŉ tyd waar ons klaar getuig het, en wanneer mense nie meer wil hoor nie, dan moet ons aanbeweeg – sonder verwyte, sonder kwade gevoelens. Maar aanhou redeneer met iemand wat nie wil luister nie mors goeie tyd wat liewer aan ander wat wil hoor spandeer kon word.

1. Die gemeente van Efese haak nie vas by mense die boodskap van Jesus minag en nie wil hoor nie.

Toe hulle nie meer in die sinagoge bymekaarkom nie, toe gebruik hulle die saal of die skool van ene Tyrannus. Daar is gawes beskikbaar en dit word so gereël dat die normale gebruik van die saal ook plekmaak vir die gemeente se gebruik daarvan.

En so moet dit met elke gemeente wees, ons moet die gawes wat God ons gee gebruik tot opbou van die gemeente.

1. Die gemeente van Efese gebruik die gawes tot hulle beskikking tot opbou of voordeel van die gemeente.

Dit is besonder om steeds te lees van die passie en ywer waarmee hulle meer oor die Here wou leer en ken. Hulle het daagliks besprekings gehou – op ŉ manier na die dag we werk verby is, of in die middagtyd wat ander gerus het.

En dit moet so wee in elke gemeente, ook by ons in Pinetown.

Dit is tog wat ons direk in Heb. 10:24, 25 lees,*24Laat ons ook na mekaar omsien deur mekaar aan te spoor tot liefde en goeie dade.* ***25****Ons moenie van die samekomste van die gemeente af wegbly soos party se gewoonte is nie, maar mekaar eerder aanmoedig om daarheen te gaan.*

1. Die gelowiges in die gemeente van Efese was ywerig en getrou om gereeld bymekaar te kom om meer van Jesus te weet

<<Lees Hand 19:11>>

Die Here gee ryke seëninge in allerhande wonders in die gemeente. Watter genade is dit dat die gemeente die Here se guns so ontvang.

Wonder jy ook waarom ons so min daarvan in ons tyd ervaar? Ons weet nie regtig hoekom dit nie meer so ryklik voorkom nie.

Dit is wel duidelik dat dit ŉ gevaar inhou dat mense deel wil word van die gemeente vir wat hulle kan ontvang – soos die voorspoedsgodsdiens van vandag.

(Glo net, en glo reg en genoeg want dan sal God jou met sy wonders oordek sodat dit altyd met jou net goedgaan...)

1. Die Here het die gemeente in Efese besonder geseën met wonders deur sy dienskneg Paulus.

<< Lees Hand. 19:13-20>>

Uit hierdie gebeure het dit duidelik geword dat Jesus se naam nie soos ŉ towerformule vir jou eie voordeel gebruik kan word nie.

Die hele gemeenskap het ŉ geweldige ontsag en agting gekry vir die Jesus Christus wat deur die gelowiges in Efese se gemeente aanbid word.

Baie het tot bekering gekom en deel geword van die gemeente.

Baie het gebreek met hulle ou praktyke van towery, hulle het hulle vertroue nou op Jesus gestel.

Hulle lewens het so radikaal verander dat hulle ŉ geweldige klomp geld prysgegee het. (Die 50 000 sikkels silwer is die salaris van ŉ gewone werker vir 160 jaar.)

Die Heilige Gees het ŉ suiwering in die gemeente gebring om nie meer op ander dinge te fokus nie, maar hulle vertrou en hulle lewens op Jesus alleen te fokus.

En dit is wat die Here vandag steeds vir ons in Pinetown ook wil leer.

Die mate waartoe ons lewens verander soos Jesus wil hê dit moet, is afhanklik van hoeveel Hy reeds vir ons beteken.

As Hy nie vir jou belangrik is nie, sal jou lewe nie veel verander nie.

Maar as Hy alles word waaroor jou lewe gaan, dan is niks te veel gevra vir Hom en sy kinders nie.

1. Die gelowiges in Efese gemeente het geweldige ontsag vir Jesus gehad en daarom het hulle lewens dramaties verander soos wat die Here wil

<<Lees Hand. 19:21-20:1>>

Dit lyk nie asof ons baie oor die gemeente van Efese kan leer uit hierdie gedeelte nie. En tog...

Ons besef die invloed wat die gelowiges in die hele stad en omgewing gehad het.

Hoeveel die impak regtig was weet ons nie, maar dit was genoeg om die hele stad daarmee op te sweep.

Wat veral opval is die burgemeester se woorde in v. 37, *“Julle het hierdie mans hierheen gebring alhoewel hulle nie die tempel berowe of ons godin belaster het nie.”*

Daar was nie preke en optogte en petisies waar die gelowiges in Efese teen die dwaalleer van Artemis te velde getrek het nie.

Die gemeente van Efese se fokus was nie teen Artemis nie, maar op Jesus Christus.

Om Hom beter te ken en mekaar daar mee te help en daartoe aan te spoor.

Om sy liefde vir mekaar uit te leef sodat sy omgee, sy nabyheid en betrokkenheid ŉ werklikheid geword het.

Om sy blye evangelie met ander te deel sodat nog meer en nog meer die bevryding en lewensvreugde sou ontvang om Jesus Christus as hulle Verlosser en Koning in elke dag se lewe te hê.

Binne die gemeente het hulle die wat verkeerd was reggestel, met mense wat nie meer wou luister nie het hulle paaie geskei – maar hulle fokus was:

* om ywerig om bymekaar te kom,
* om saam te leer en mekaar te onderrig,
* om mekaar aan te moedig om die Here se roeping na te kom,
* om seker te maak dat gelowiges reg verstaan en reg glo,
* om hulle gawes te deel vir die gemeente se voordeel,
* om vanuit hulle ontsag vir God hulle lewens radikaal te verander.

En dit alles het die Here gebruik sodat hulle invloed so groot was dat die grootste stad in klein Asië vir ure in oproer gebring kon word.

Ons moet dalk ook minder dink aan veg teen dwaalleer en die sleg van die wêreld om ons en meer dink en bid en doen oor navolging van Jesus Christus.

Dit was die gemeente van Efese – gevul met Christus, gefokus op Christus, verander deur Christus. Mag dit ook die beskrywing word en wees van GK Pinetown.

Amen.